Steun ŉ student-veldtog: 5 000 studente benodig studiegeld Foto: Argief Solidariteit Helpende Hand se Studiefondssentrum is vroeg vanjaar oorval met ŉ rekordgetal aansoeke vir studiehulp, tot so ŉ mate dat soveel as 5 000 voornemende studente nie met finansiering vir vanjaar se studie gehelp kon word nie. Hierdie uitdaging het ontstaan ten spyte van die feit dat die studiefonds ’n rekordgetal van 1 500 studente in 2017 met studies gaan help. Die totale bedrag van R40 miljoen is die grootste bedrag wat hierdie studiefonds tot nog toe uitbetaal het. Dr. Dirk Hermann, bestuurshoof van Solidariteit, het gesê duisende oproepe van voornemende studente stroom sedert 3 Januarie in. “Die nood is groot en die behoefte nog groter. Daar word rekord gehou van hierdie jongmense se name en ons wil poog om hulle op ’n individuele grondslag behulpsaam te wees.” Hermann het gesê hoewel sommige voornemende studente hulself op tersiêre vlak kan bekwaam, het hulle nie toegang tot die nodige geld nie. “Dit is nie altyd moontlik vir studente om lenings aan te gaan nie en die staat se befondsing is ook nie vir hulle beskore nie,” verduidelik Hermann. Solidariteit wil hierdie 5 000 studente ook met studiegeld help en doen ŉ beroep op die publiek om betrokke te raak en ŉ verskil in hierdie jongmense se lewens te maak. “Word vandag deel van dié boufonds en skenk maandeliks ŉ bedrag aan die studiefonds wat aangewend sal word om ŉ student te ondersteun.” Die Solidariteit Helpende Hand Studiefondssentrum (voorheen bekend as die Afrikaanse Beursinstituut) is in 2003 gestig om die behoefte van Solidariteit-lede en hul kinders ten opsigte van finansiële hulp vir tersiêre opleiding te help bevredig. Solidariteit Helpende Hand bestee jaarliks miljoene rande om verdienstelike studente, wat andersins nie sou kon studeer nie, te help. SMS “Studeer” na 34802 of besoek www.solidariteit.co.za.